Hvis du står i en butik, bar eller et andet sted i København, der har med betalende kunder at gøre, skal du tjekke ekstra efter, hvis du får en 1.000-kroneseddel i betaling.

Københavns Politi oplyser, at der de seneste uger har været en håndfuld sager i centrum af København, hvor der er blevet brugt falske 1.000-kronesedler. Og selvom politiet har sigtet to mænd på 15 og 21 år, skal folk, der arbejder i nattelivet eller i forretninger, være opmærksomme.

Gode råd til at opdage en falsk pengeseddel Danske pengesedler indeholder flere sikkerhedselementer - vandmærke, hologram, skjult tråd og vinduestråd. Vandmærket og den skjulte tråd kan ses, når sedlen holdes op mod lyset. Det er en god idé at vippe sedlen, hvis man er i tvivl om ægtheden.

Derudover er det vigtigt at mærke på papirkvaliteten. Ægte pengesedler er lavet af en speciel type bomuldspapir, der er langt stærkere end almindeligt skrivepapir. Så hvis sedlen er falsk kan du relativt nemt mærke forskel.

Du kan læse mere om sikkerhedselementerne på pengesedlerne på Nationalbankens hjemmeside.

- Vi går ud med oplysningerne for at fortælle, at folk skal holde øje. I de her sager er der brugt kopipapir, så det er relativt nemt at mærke forskel fra en ægte pengeseddel. Hvis man står i en forretning, vil jeg foreslå at have en ægte 1.000-kroneseddel ved siden af, hvis man skulle være i tvivl, siger Ove Randrup, der er politikommissær og efterforskningsleder fra Afdelingen for Økonomisk Kriminalitet under Københavns Politi.

Læs også : Sjasket lyd afslører falske pengesedler: Sådan sikrer specialisterne os mod forfalskninger

En af sagerne, der førte til anholdelse, fandt sted på en bar, hvor bartenderen med det samme kunne mærke, at der var noget forkert ved pengesedlen. Politiet blev tilkaldt, og personen blev sigtet for overtrædelse af straffelovens paragraf 166, 167 og 168, der omhandler falskmøntneri.

Ove Randrup kan ikke på nuværende tidspunkt oplyse, om de to sigtede mænd kender hinanden, og om pengesedlerne stammer fra et professionelt netværk.

- Vi er i fuld gang med efterforskningen og undersøger pengesedlerne, så jeg kan ikke sige mere, siger han.

Ifølge Ove Randrup er der tale om meget alvorlig kriminalitet. Falskmøntneri kan give en straf på op til 12 års fængsel, hvilket er en af straffelovens højeste strafferammer. Domstolene idømmer typisk ubetinget fængsel – både for at fremstille og udgive falske penge og for at medvirke hertil.

Københavns Politi er ikke den eneste kreds, der i år har haft sager om falske penge. Blandt andet har Syd- og Sønderjyllands Politi haft problemer med falske pengesedler i Esbjerg. I begyndelsen af september sendte politiet for anden gang en efterlysning ud af en mand, der havde brugt falske Euro-sedler i flere butikker tilbage i foråret.